钦定古今图书集成/明伦汇编/官常典/第495卷 > 朱忠亮
## 钦定古今图书集成/明伦汇编/官常典/第495卷 > 朱忠亮

按《唐书》本传，“忠亮，字仁辅，汴州浚仪人。举明经不中，
往事昭义节度使薛嵩为裨将，屯普润，开田峙粮，以
功擢太子宾客。朱泚乱，率麾下四十骑至奉天，封东
阳郡王，为定难功臣。扈狩梁州，为贼钞获，系长安狱。
贼平，李晟释之，奏隶本军，累迁定平军使。宪宗立，加
御史大夫。泾州将杨琦谋拒诏为乱，方集诸校计事”，
屋坏，琦压死，乃授忠亮泾原四镇节度使。本名士明，
至是赐今名。隐核军籍，得窜名者三千人，岁收干没
十万缗。吏白：“耋卒不任战者可罢。”答曰：“古于老马不
弃，况战士乎！”闻者莫不感奋。泾俗旧多卖子，忠亮以
财赎免者前后数百。筑潘原城有劳，改封丹阳。卒，赠
尚书右仆射，谥曰灵。